N Á R O D N Á R A D A  S L O V E N S K E J R E P U B L I K Y

––––––––––––––––––––––––––––––––––––––––––––––––––––––––

IV. volebné obdobie

N á v  r h

 Z á k o n

z ................................. 2006

ktorým sa mení a dopĺňa zákon č. 333/2004 Z. z. o voľbách do Národnej rady Slovenskej republiky v znení zákona č. 464/2005 Z. z.

Národná rada Slovenskej republiky sa uzniesla na tomto zákone:

Čl. I

 Zákon Národnej rady Slovenskej republiky č. 333/2004 Z. z. o voľbách do Národnej rady Slovenskej republiky v znení zákona č. 464/2005 Z. z. sa mení a dopĺňa takto:

 V § 47 odsek 1 znie:

„(1) Ak sa uprázdni mandát počas volebného obdobia Národnej rady Slovenskej republiky, nastupuje náhradník tej istej politickej strany, ktorého určí politická strana z kandidovaných poslancov uvedených na jej kandidátnej listine, s prihliadnutím na odbornosť poslanca, ktorého mandát sa uprázdnil . To neplatí ak na uprázdnený mandát má nastúpiť náhradník, ktorý vo voľbách získal potrebný počet prednostných hlasov podľa § 43 ods. 5.“

Čl. II

Tento zákon nadobúda účinnosť dňom vyhlásenia.

D O L O Ž K A  Z L U Č I T E Ľ N O S T I

návrhu zákona s právom Európskej únie

1. Navrhovateľ: Tibor Cabaj, poslanec Národnej rady Slovenskej republiky

2. Názov návrhu zákona: Zákon Národnej rady Slovenskej republiky, ktorým sa mení a dopĺňa zákon č. 333/2004 Z. z. v o voľbách do Národnej rady Slovenskej republiky v znení zákona č. 464/2005 Z. z.

3. V práve Európskej únie problematika návrhu zákona: nie je upravená

4. Návrh zákona svojou problematikou: n e p a t r í medzi prioritné oblasti aproximácie

práva uvedené v čl. 70 Európskej dohody o pridružení a svojou problematikou nepatrí medzi priority odporúčané v Bielej knihe

5. Charakteristika právnych noriem Európskej únie, ktorými je upravená problematika návrhu zákona: nie je upravená v práve Európskych spoločenstiev; nie je upravená v práve

 Európskej únie

6. Vyjadrenie stupňa kompatibility s právom Európskej únie: vzhľadom na vnútroštátny charakter upravovanej problematiky je bezpredmetné vyjadrovanie stupňa zlučiteľnosti návrhu právneho predpisu s právom ES/EÚ

D ô v o d o v á s p r á v a

1. Všeobecná časť

 Cieľom navrhovanej právnej úpravy je posilnenie odbornosti poslanca Národnej rady Slovenskej republiky, ktorý nastupuje na uvoľnený mandát počas volebného obdobia. Na ustanovujúcej schôdzi NR SR boli poslanci zvolení do príslušných Výborov Národnej rady Slovenskej republiky vychádzajúc z ich odborných skúseností. Vzhľadom na skutočnosť, že volebný zákon rieši postavenie politických strán a hnutí ako dominantné pri predkladaní kandidátnych listín, bolo by vhodné posilniť možnosť navrhovania náhradníkov na uprázdnený mandát poslanca NRSR v priebehu funkčného obdobia na základe návrhu politickej strany s prihliadnutím práve na tieto kritériá.

 Navrhovaná zákonná úprava je v súlade s Ústavou Slovenskej republiky, ústavnými zákonmi, zákonmi a inými všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.

 Návrh zákona nebude mať dopad na štátny rozpočet ani na rozpočty územnej samosprávy.

 Návrh zákona nemá dopad na zamestnanosť, tvorbu pracovných miest ani na životné prostredie.

Osobitná časť

 K článku I.

 V uvedenom článku sa rieši nastupovanie náhradníkov na uprázdnený mandát počas volebného obdobia.

 K článku II.

 Vzhľadom na skutočnosť a jednoduchosť predkladaného návrhu nie je potrebné stanoviť legisvakačnú dobu. Z toho dôvodu sa navrhuje nadobudnutie účinnosti zákona dňom vyhlásenia v zbierke zákonov.